Anni Svanholt (SF), 2001-05-29:
SF støtter lovforslaget, fordi der nu kommer nogle ændringer, der giver lønmodtagere og deres organisationer bedre mulighed end hidtil for at vurdere, om lov om ligeløn til mænd og kvinder overholdes.
Regeringen ønsker med dette lovforslag at forbedre effektiviteten af lovens formål og at give tillidsrepræsentanter og fagforbund, der ønsker at arbejde aktivt med nedbringelse af lønforskellen mellem kvinder og mænd, bedre redskaber. SF mener imidlertid, at der er alt for
mange begrænsninger for den enkelte og tillidsrepræsentanten for at gå aktivt ind for at nedbringe lønforskellen mellem mænd og kvinder.
Det handler om fortrolighed om lønstatistikken, og at lønstatistik kun skal udarbejdes på virksomheder med over 10 ansatte, og at lønstatistikken ikke må omfatte grupper på mindre end 5 personer.
I SF mener vi i øvrigt, at det skal være sådan, at enhver lønmodtager eller dennes repræsentant har ret til at få udleveret relevante oplysninger fra arbejdsgiveren, som giver mulighed for at vurdere, om loven er overholdt.
Det kan ikke alene være forbeholdt ansatte i virksomheder med mere end 10 ansatte.
Så vil f.eks. flere end måske 100.000 HK'ere
være undtaget.
Det skriver HK i deres høringssvar.
Derfor ville vi i SF have foretrukket, at enhver lønmodtager eller dennes repræsentant havde fået ret til at få relevante oplysninger om løn m.m., som havde givet mulighed for at vurdere, om loven er overholdt.
Uden en sådan ret vil der være tale om en forskelsbehandling.
Denne ret til at få oplysninger indgik i det lovforslag, som Socialdemokratiet, Socialistisk Folkeparti og Det Radikale Venstre fremsatte den 21. februar 1992.
LO skriver i sit høringssvar, at dette modtagne lovforslag ligger langt fra de forslag, der tidligere har været fremsat i Folketinget af repræsentanter fra de to regeringspartier.
Det er efter SF's opfattelse nødvendigt, at den enkelte lønmodtager kan få relevante oplysninger om løn m.m.
Hvordan skal kvinderne ellers vide, om de sakker bagud, når de ikke kender de mandlige kollegers løn?
Og det er ikke muligt at argumentere under en lønforhandling, når man ikke kender det værdigrundlag, ledelsen vurderer medarbejderne efter.
Disse oplysninger er også nødvendige for den enkelte lønmodtager for at kunne vurdere, om der er grundlag for at gå videre til tillidsrepræsentant og organisation med henblik på at få rejst en ligelønssag.
Det er endvidere nødvendigt, at den enkelte lønmodtager kan få relevante oplysninger, så den pågældende kan sandsynliggøre over for Ligestillingsnævnet, at der er grundlag for at rejse en ligelønssag.
I SF vil vi følge lovens gennemførelse i praksis meget nøje.
For SF lægger afgørende vægt på, at statistikken bliver udformet, så den er anvendelig i forhold til at vurdere, om lovens formål om ligeløn mellem kvinder og mænd er overholdt.
Jeg håber, at arbejdsministeren også ved denne lejlighed kan bekræfte, at det klart er formålet med at lave den statistik i og med, at der har været meget debat om det her i dag. Vi har stillet forslag til ændringer sammen med Enhedslisten, og det har baggrund i det, jeg har fremført
Der er meget behov for at følge denne her sag meget tæt og have en årlig debat om sagen for finde ud af, om der også er fremdrift i det, så vi også kan opleve, at de lønforskelle, der har været her i mange, mange år, ja, i 25 år, også bliver reduceret.
Nu må der til at ske noget i denne sag, og det er det, vi ønsker og håber, at vi kan få opbakning til med de ændringsforslag, vi har stillet.
Vi mener, at det er meget nødvendigt for at give ligelønssagen et rigtig godt løft.
Men til slut vil jeg tilkendegive, at vi i SF agter at stemme for loven, for vi mener, at den er et fremskridt.
Det er bare ikke godt nok.
Det kan gøres bedre, og det havde vi håbet på var muligt med det flertal, der bærer loven igennem.